Hoogswanger pasiënt in ambulans wat omslaanDie omgeslaande ambulans. (Foto: Verskaf) ’n Ambulans van die Vrystaatse departement van gesondheid het Woensdagoggend met twee paramedici en ’n hoogswanger pasiënt op die R76 tussen Steynsrus en Kroonstad omgeslaan. Die pasiënt het enkele ure ná die ongeluk in die hospitaal die lewe aan ’n babadogtertjie geskenk. Die ambulans was vroeër vandag van Steynsrus na Kroonstad onderweg toe die regter voorband vermoedelik gebars en die paramedikus agter die stuur beheer oor die ambulans op die stuk pad met padwerke verloor het. Die omgeslaande ambulans. (Foto: Verskaf) Mondli Mvambi, woordvoerder van die departement, sê twee paramedici en die swanger vrou is ná die ongeluk hospitaal toe geneem. Die bestuurder van die ambulans is na die Boitumelo-hospitaal op Kroonstad geneem waar bevind is dat hy geen beserings tydens die voorval opgedoen het nie. Hy is gevolglik ontslaan. Sy kollega het ’n beenfraktuur tydens die ongeluk opgedoen en is sedertdien in die Kroon-hospitaal opgeneem. Die swanger vrou het beserings aan haar bekken en kop opgedoen. Sy is omstreeks 11:00 in die Boitumelo-hospitaal opgeneem en het omstreeks 13:00 normaal geboorte geskenk aan ’n babadogtertjie. “Sy is stabiel en by haar volle bewussyn. Sy bly vir eers onder waarneming by die Boitumelo-hospitaal terwyl die kliniese spesialisspan oor die pad vorentoe besluit.” Die omgeslaande ambulans. (Foto: Verskaf)